Yolandi Botes: Talle vrae oor bloed in gastehuis | Maroela Media
Yolandi Botes: Talle vrae oor bloed in gastehuis
Daar is talle vrae oor die bloed wat die polisie in 'n gastehuis in Kempton Park, Gauteng, gekry het, slegs 'n dag voordat Yolandi Botes (35) van Brakpan se liggaam in die Vaalrivier by Villiers gevind is.
Botes is op 26 April omstreeks 06:30 die laaste keer by die OR Tambo-lughawe gesien toe 'n Uber-bestuurder haar opgelaai het. Haar liggaam is verlede Dinsdag digby die Vaal-vakansieoord by Villiers in die Vrystaat gevind.
Sers. Dipuo Ditshego, woordvoerder van die Kempton Park-polisiestasie, het aan Maroela Media bevestig dat die polisie verlede Maandag na 'n gastehuis in Kemptonweg, naby die lughawe, ontbied is. Die polisie het bloed in een van die kamers aangetref.
Daar was ook bloed op die bed, op die vloer, asook in die wasbak en stort in die badkamer.
Ditshego sê niemand was in die kamer nie en volgens die gastehuis se kringtelevisiemateriaal is geen verdagte bedrywighede opgemerk nie.
"'n Forensiese span is gestuur om te bepaal wie se bloed dit is en om bewysstukke te versamel. Ons wag nog vir die uitslae," het Ditshego gesê.
Volgens Ditshego is 'n mes in die kamer gevind, asook 'n leë rooiwynbottel.
Botes se familie het die private speurder Mike Bolhuis aangestel net nadat sy as vermis aangemeld is. Hy sê sy ondersoekspan ondersoek bewerings dat Botes moontlik in die gastehuis vermoor is, waarna haar liggaam in die Vaalrivier gegooi is.
Bolhuis sê volgens inligting wat die span ontvang het, het Botes die lughawe in 'n huurmotor verlaat en tot by 'n winkelsentrum in Edenvale gery. "Daar het sy in 'n ander private voertuig geklim. Dit is glo die laaste keer dat sy gesien is," sê Bolhuis.
"Ek wil net weereens 'n waarskuwing aan vroue, kinders en bejaardes rig om uiters versigtig te wees in ons wettelose land. Misdaad het eenvoudig in elke vorm en manier sy kop begin uitsteek en daarom moet die weerloses van die samelewing versigtiger en amper paranoïes omgaan."
Maroela Media het vroeër berig 'n pa en sy seun het verlede Dinsdag by die Vaal-vakansieoord visgevang toe hulle iets wat soos 'n liggaamsdeel lyk in die water gewaar het. Hulle het die polisie na die toneel ontbied.
Die polisie se duikeenheid het verskeie liggaamsdele in die rivier opgespoor. Botes is aan 'n tatoeëermerk uitgeken.
Gauteng In die nuus Kempton Park Yolandi Botes
Veiligheidswag vas wat glo met miljoene verdwyn
Kovsie wat in tref-en-trap sterf, was 'inspirasie'
Hierdie storie raak net al erger en dink die arme familie en kinders het meer vrae as antwoorde tot dusver gekry. Dis bitter erg en wreed wat gebeur het
So 'n pragtige dame. Kom ons hoop, bid & vertrou dat die waarheid spoedig sal uitkom & dat reg & geregtigheid sal seëvier!!
Wat n tragedie. Innige medelye met die meisie se ouers en familie. Wat afskuwelik is in SA is dat hier gewetenlose moordenaars tussen ons beweeg elke dag en is elke mens n teiken.
Iemand het baie hard gewerk om sy spore dood te vee.
Ek wonder of daar nie iewers ń eks is wat nou wraak geneem het nie. Party mense is mos uiters obsessief.